Rikke Hvilshøj (V), 2007-01-09:
For udlændingemyndighedernes vedkommende var det Udlændingeservice, der i sommeren 2006 bistod Udenrigsministeriet ved evakueringen.
Udlændingeservices opgaver i forbindelse med evakueringen bestod overordnet set i de opgaver, som Udlændingeservice normalt varetager, nemlig at behandle sager om visum og udstedelse af særlige rejsedokumenter og at bistå repræsentationerne med at afklare, om en given udlænding har et opholdsgrundlag i Danmark.
Udlændingeservice havde tillige udsendt en visummedarbejder til ambassaden i Damaskus til at assistere ambassaden med behandlingen af de ekstraordinært mange visumansøgninger, som kom i kølvandet på krigshandlingerne i Libanon.
Der var under hele forløbet en tæt kontakt mellem de udsendt myndigheder og kontaktpersoner i Udlændingeservice for i videst muligt omfang at sikre, at de personer, der skulle omfattes af evakueringen, kunne indrejse lovligt i Danmark.
Udlændingeservice gav i forbindelse med den særlige situation, der opstod i forbindelse med bistanden til evakueringen af de danske statsborgere i Libanon, en enkeltstående bemyndigelse til at udstede visum til 59 personer, så danske statsborgeres ægtefæller og børn henset til den krigslignende situation kunne blive omfattet af evakueringen.
I tillæg hertil gav Udlændingeservice efter en helt konkret vurdering visum til en libanesisk mand, der var udvist af Danmark for 10 år.
Når denne mand fik et visum, var det for at sikre, at han kunne følge sine to mindreårige børn, der er danske statsborgere, tilbage til Danmark.
Visummet var selvfølgelig betinget af, at han skulle forlade landet igen, og det har han også gjort.
For så vidt angår spørgsmålet, om der blandt de evakuerede var såkaldte ferieflygtninge, vil jeg allerførst gerne sige, at såfremt Udlændingeservice får kendskab til, at flygtninge har været i deres hjemland, tager Udlændingeservice stilling til, om opholdstilladelsen skal inddrages, fordi flygtningen ikke længere risikerer forfølgelse i hjemlandet.
Regeringen præciserede denne forpligtelse i forbindelse med ændringen af udlændingeloven i 2002.
Evakueringen fandt sted under meget vanskelige forhold i en situation, hvor en krigslignende konflikt indebar stor risiko for danske statsborgere og deres familier og de udlændinge med opholdstilladelse i Danmark, som også opholdt sig i Libanon på tidspunktet for konflikten.
Udenrigsministeriet og politiet registrerede i forbindelse med evakueringen visse identitetsoplysninger om de evakuerede udlændinge i det såkaldte katastroferegister.
De udlændinge, der blev registreret i registeret, udgjorde cirka en sjettedel af de evakuerede.
Det har desværre vist sig, at det ikke har været muligt at samkøre disse oplysninger med udlændingemyndighedernes udlændingeregister.
Datatilsynet har netop i fredags udtalt, at der ikke er hjemmel til at samkøre identitetsoplysningerne om de evakuerede udlændinge med udlændingemyndighedernes oplysninger om de pågældendes opholdsgrundlag.
På den baggrund vil jeg i denne folketingssamling fremsætte et lovforslag, der givet mulighed for at kontrolsamkøre registeroplysninger, så det sikres, at vi ikke igen kommer i en situation, hvor eksempelvis oplysninger om udlændinge i et evakueringsregister ikke kan samkøres med oplysninger om de pågældendes opholdsgrundlag.
Lovforslaget vil naturligvis blive udformet sådan, at ordningen lever op til de krav, som Datatilsynet stiller i forbindelse med kontrolsamkøring, og Datatilsynet vil naturligvis blive hørt forud for lovforslagets fremsættelse.
I forbindelse med Libanonevakueringen blev der også sat spørgsmålstegn ved, om der blandt de evakuerede kunne være personer, der uretmæssigt havde modtaget dagpenge, kontanthjælp eller integrationsydelse, mens de havde opholdt sig i Libanon.
Retten til disse ydelser afhænger af, om modtageren står til rådighed for arbejdsmarkedet her i Danmark.
På arbejdsløshedsforsikringens område er det Arbejdsdirektoratet, der kan gå ind og kontrollere eventuelt misbrug af dagpengesystemet.
For så vidt angår kontanthjælp og integrationsydelser, er det kommunerne, der har tilsynsforpligtelsen.
På tidspunktet for evakueringen havde Arbejdsdirektoratet allerede den fornødne hjemmel til at bruge registersammenkøring i forbindelse med kontrollen af de evakuerede dagpengemodtagere, og denne hjemmel til registersammenkøring er naturligvis blevet brugt.
Resultaterne af Arbejdsdirektoratets tilsyn har vist, at kun en meget lille del af de evakuerede har snydt dagpengesystemet.
For så vidt angår kontanthjælp og integrationsydelse, blev det i forbindelse med evakueringen klart, at kommunerne ikke havde den samme hjemmel til at registersammenkøre.
Ved lovforslaget tages der initiativ til at sikre, at kommunerne nu får de samme muligheder for kontrol, som a-kasserne har.